Bremeni torn

Bremeni torn (algselt Bremeri torn, ka Kampferbecki torn) on Tallinna linnamüüri kaitserajatiste hulka kuuluv neljakorruseline hobuserauakujuline torn.

Sellest ühele poole jääb Munkadetagune torn, teisel pool on lähim säilinud naaber linnamüüris Hattorpe-tagune torn. Varem jäid Bremeni ja Hattorpe-taguse torni vahele Väike Rannavärav ja torn vana vene kiriku juures.

Torni välismüür on ligi 2 m paksune, linnapoolne müür 1 m paksune. Torni uksel on kahekordne lukustus, sest 20. sajandi alguses hoiti siin linna püssirohtu. Teisele korrusele, kus oli vangla, saab müürisisest treppi pidi. Vangla on valgustuseta, väikeste õhuavade ja käimlaga ruum, mille seintesse on müüritud raudrõngad. Kolmas ja neljas korrus olid laskeavade ja kaminatega.

Bremeni torniga on ühenduses Bremeni käik, mis ühendab Uut tänavat Vene tänavaga.

Kui torn sai 16. sajandil uue omaniku, hakati torni tema järgi Kampferbecki torniks kutsuma. 17. sajandini oli torni kahel korrusel vangla, hiljem peeti seal püssirohuladu. 1950. aastatel raiuti läbipääs Bremeni käiku, hiljem avati käigus Bremeni baar.

Vaata ka
Bremeni käik
Tallinna linnamüür
Tallinna tornistik

Viited

Välislingid 

 "Linn paneb Bremeni käigu autodele kinni" Eesti Päevaleht, 19. märts 2009 
Uwe Gnadenteich. "Ainulaadsest vangitornist avaneb imeline vaade vanalinnale" Postimees, 3. juuni 2013
 Uwe Gnadenteich. "Bremeni tornis on 600-aastane uks" Postimees, 3. aprill 2020 

Tallinna linnamüüri tornid
Kesklinna linnaosa ehitised
Tallinna kultuurimälestised
Eesti vanglad